鵬鷃問答
作者：姜特立
朝代：宋

paragraphs: 吾聞北冥鵬，翼若垂天雲。
矯首扶桑汜，投趾崑崙垠。
渴飲黄河流，饑食紫淵鱗。
長翮盈千車，短羽重萬鈞。
去以六月息，棲止良苦辛。
黑風忽翻海，未易容其身。
偶與斥鷃遇，問鷃有何樂。
鷃云我幺禽，豈暇議寥廓。
爲生誠甚微，爲計亦易足。
吸以棘針露，分以鷦鷯粟。
决起槍榆間，却向蓬蒿落。
不睎九萬程，只願一枝託。
鵬聽鷃所云，似若生羨慕。
彼小乃有餘，我大適爲苦。
呼鷃問所安，鷃笑而不語。